Foto’s: Diere baljaar in besoekerlose wildtuin‘n Trop leeus lê in die pad naby die Orpen-ruskamp in die Krugerwildtuin. (Foto: SANParke) SANParke sê hy het die afgelope paar weke – tydens die staat van algehele afsondering – heelwat interessante dieregedrag opgemerk. SANParke het Donderdag foto’s geplaas van ŉ trop leeus wat luilekker op ŉ pad by Kempiana rondlê. Die pad is digby die Orpen-ruskamp in die Kruger Nasionale Park. Die trop woon in ŉ gebied waar besoekers normaalweg nie toegelaat word nie. “Die diere is aktief – selfs deur die dag – op paaie wat normaalweg baie besig is,” het Isaac Phaahla, woordvoerder van SANParke, gesê. “Hulle is slim en het agtergekom daar is nie toeriste nie.” Gholfkampioene. Leeus drentel rond op die grasperke van die Skukuza-gholfbaan in die Krugerwildtuin. (Foto Jean Rossouw) Die wildtuin is tydens die afsonderingstydperk vir besoekers gesluit en werkers wat in die parke woon, moet streng inperkingsriglyne volg. Slegs noodsaaklike pligte word in dié stadium verrig sodat die parke na die afsonderingstydperk weer besoekers kan verwelkom. Volgens Phaahla is daar tans bykans geen voertuie wat in die wildtuin rondry nie. Hy sê ook die diere raak gou gewoond aan die besoekers – of die gebrek daaraan. Die diere het vinnig besef daar is nie tans besoekers nie. (Foto: Jean Rossouw) “Daar is wonderlike dinge wat gebeur wanneer mense afwesig is, maar natuurbewaring het geld nodig om suksesvol te wees,” sê Phaahla. “Ons doen ŉ beroep op alle Suid-Afrikaners om die bepalings van die afsonderingstydperk te gehoorsaam sodat ons die virus kan verslaan en mense kan terugkeer om die natuurlewe te geniet en bewaring te ondersteun.” Jean Rossouw, die baanopsigter by die Skukuza-gholfbaan in die Krugerwildtuin, het die afgelope ruk ook pragfoto’s van diere wat dit nou al hoe meer op die gholfbaan waag, geplaas. (Foto: Jean Rossouw) Rossouw sê sekere noodsaaklike pligte moet steeds verrig word en dat hy die baan deesdae met die hand water gee en die gras op die afslaanbowwe sny om te keer dat dit te dik word. “Terwyl baie mense wêreldwyd die terugkeer van wildlewe na ruimtes wat gewoonlik deur mense beset word opgeteken het, is my ervaring terwyl ek my daaglikse pligte op die gholfbaan verrig, soortgelyk. “Nadat mense die ruimte verlaat het, het die welige grasperke en water op die baan die perfekte speelplek vir ŉ magdom diere geword,” sê Rossouw. “Ek was bevoorreg om ŉ paar asemrowende gesigte te sien. Ek het leeus, troppe sebras wat gewoonlik te skaam is om by die baan te kom water drink, skaars wildsbokkies en selfs ŉ trop wildehonde gesien wat die baan besoek.”